b'\n_START_ARTICLE_\nSurdegio sta\xc4\x8diatiki\xc5\xb3 \xc5\xa0v. Dvasios vyr\xc5\xb3 vienuolynas\n_START_SECTION_\n\xc4\xaesteigimas\n_START_PARAGRAPH_\nVienuolynas \xc4\xafkurtas 1627 metais, kai j\xc4\xaf fundavo vietos dvarinink\xc4\x97 Ana Staveckaja. Dvarinink\xc4\x97 vienuolynui padovanojo \xc5\xbeem\xc4\x97s, atidav\xc4\x97 Va\xc5\xbed\xc4\x97les, mal\xc5\xabn\xc4\x85 Anyk\xc5\xa1\xc4\x8diuose ir \xc5\xbevejybos teis\xc4\x99 Rubiki\xc5\xb3 e\xc5\xbeere (v\xc4\x97liau, iki 1864 jis buvo Tro\xc5\xa1k\xc5\xabn\xc5\xb3 bernardin\xc5\xb3 vienuolyno nuosavyb\xc4\x97)._NEWLINE_1636\xc2\xa0m. jis buvo perduotas Vilniaus \xc5\xa0v. Dvasios vienuolyno \xc5\xbeinion._NEWLINE_R.Laukaityt\xc4\x97s teigimu, XVIII a. pabaigoje LDK prijungiant prie Rusijos imperijos, dabartin\xc4\x97se Lietuvos ribose nebebuvo n\xc4\x97 vienos parapin\xc4\x97s sta\xc4\x8diatiki\xc5\xb3 cerkv\xc4\x97s. Sielovada r\xc5\xabpinosi tik Surdegio, Vilniaus \xc5\xa0v. Dvasios, Kruonio ir Vievio vienuolynai. Rygoje sta\xc4\x8diatiki\xc5\xb3 cerkv\xc4\x97 taip pat buvo u\xc5\xbedaryta, tod\xc4\x97l tikintieji pasirinko Surdegio vienuolyn\xc4\x85, kuriam nuolat teik\xc4\x97 materialin\xc4\x99 param\xc4\x85. Kai kurie autoriai teigia, kad jie vienuolyn\xc4\x85 i\xc5\xa1laik\xc4\x97 iki 1842 met\xc5\xb3.\n_START_SECTION_\nVienuolyno klas\xc4\x97\n_START_PARAGRAPH_\nVienuolynui buvo suteikta tre\xc4\x8dioji klas\xc4\x97. Tre\xc4\x8diosios klas\xc4\x97s vienuolyne prival\xc4\x97jo b\xc5\xabti: vienuolyno vir\xc5\xa1ininkas, penki jerovienuoliai, du jerodiakonai, vienas vienuolis ir keturi vienuolyno broliai (broliukai, naujokai). I\xc5\xa1 i\xc5\xbedo kasmet buvo skiriama 1 540 rubli\xc5\xb3. V\xc4\x97liau \xc5\xa1i suma buvo padidinta iki 1850 rubli\xc5\xb3. Jie buvo naudojami vienuolyno prie\xc5\xbei\xc5\xabrai, brolijos ir tarn\xc5\xb3 algoms. Vienuolyno vyresniojo alga kelis kartus vir\xc5\xa1ijo eilinio vienuolio alg\xc4\x85. Pinigus vienuolynas gaudavo i\xc5\xa1 Panev\xc4\x97\xc5\xbeio apskrities i\xc5\xbedo. Jis i\xc5\xa1 prad\xc5\xbei\xc5\xb3 priklaus\xc4\x97 Kijevo metropolitui, nuo 1778\xc2\xa0m.\xc2\xa0\xe2\x80\x93 Minsko, 1834 metais\xc2\xa0\xe2\x80\x93 Polocko vyskupystei, nuo 1840\xc2\xa0m.\xc2\xa0\xe2\x80\x93 Lietuvos vyskupystei (ji \xc4\xafsteigta 1839\xc2\xa0m., 1840\xc2\xa0m. baland\xc5\xbeio 6 d. pervadinta Lietuvos ir Vilniaus vyskupyste).\n_START_SECTION_\nVienuoliai ir archimandritai\n_START_PARAGRAPH_\n1751 metais Sinodui pateiktose \xc5\xbeiniose nurodyta, kad Surdegio vienuolyne buvo jerodiakonai Jefremas Jurevi\xc4\x8dius ir Gavrijilas Gukovi\xc4\x8dius, keturi naujokai (Pavelas Rad\xc4\x8diulis, Andrejus Sokolovas, Konstantinas Feodorovskis ir Piotras \xc5\xbdarkovskis). Vienuolyno vyresniojo pareigas \xc4\x97jo Klementas Kozlovskis._NEWLINE_1774\xc2\xa0m. vienuolyne buvo \xc5\xa1e\xc5\xa1i vienuoliai._NEWLINE_1839\xc2\xa0m. vienuolyne buvo penki vienuoliai ir keturi novicijai. Vienu i\xc5\xa1 pirm\xc5\xb3j\xc5\xb3 vienuolyno vir\xc5\xa1inink\xc5\xb3 buvo Gavrijilas, paskirtas 1788\xc2\xa0m. XIX am\xc5\xbeiaus prad\xc5\xbeioje \xc5\xa1ias pareigas \xc4\x97jo jerovienuolis Markianas ir Zosima._NEWLINE_1848\xe2\x80\x931849\xc2\xa0m. vienuolynui vadovavo archimandritas Jovas, 1850\xe2\x80\x931852\xc2\xa0m.\xc2\xa0\xe2\x80\x93 jerovienuolis Nikolajus._NEWLINE_1852\xc2\xa0m. rugpj\xc5\xab\xc4\x8dio 12 d. vienuolyno vyresniuoju tapo Teodosijus. Tikrasis jo vardas\xc2\xa0\xe2\x80\x93 Vasilijus Kurganovi\xc4\x8dius. 1863 met\xc5\xb3 sukilimo metu slapst\xc4\x97si. Ilgiau\xc2\xa0\xe2\x80\x93 iki savo mirties\xc2\xa0\xe2\x80\x93 Surdegio \xc5\xa0v. Dvasios vienuolynui vadovavo archimandritas Teofilas. Jis tarnavo nuo 1852\xc2\xa0m. Tikroji archimandrito pavard\xc4\x97 buvo Fiodoras Uspenskis._NEWLINE_Tik dvejus metus vyresniojo pareigas \xc4\x97jo Serafimas. Anks\xc4\x8diau jis buvo Vilniaus \xc5\xa0v. Dvasios vienuolyno jerovienuolis. Sinodo 1889 met\xc5\xb3 kovo 26 d. \xc4\xafsakymu jis buvo paskirtas \xc4\xaf Surdegio vienuolyn\xc4\x85 vir\xc5\xa1ininku, tuo pa\xc4\x8diu jam suteiktas igumeno vardas. Nusi\xc5\xbeud\xc4\x97 1890 metais._NEWLINE_Po vakansijos nuo 1891\xc2\xa0m. rugpj\xc5\xab\xc4\x8dio 9 d. iki 1896 met\xc5\xb3 vienuolyno vir\xc5\xa1ininko viet\xc4\x85 u\xc5\xbe\xc4\x97m\xc4\x97 archimandritas Kirilas. Jo pasaulietinis vardas\xc2\xa0\xe2\x80\x93 Kapitonas Beregovskis._NEWLINE_1896\xc2\xa0m. Kiril\xc4\x85 pakeit\xc4\x97 archimandritas Varfolom\xc4\x97jus._NEWLINE_1900\xe2\x80\x931912\xc2\xa0m. vienuolynui vadovavo archimandritas Augustinas._NEWLINE_XX a. prad\xc5\xbeioje vienuolyno brolij\xc4\x85 sudar\xc4\x97 15 \xc5\xbemoni\xc5\xb3. Paskutiniuoju vienuolyno vir\xc5\xa1ininku buvo Serafimas (1913\xe2\x80\x931917\xc2\xa0m.).\n_START_SECTION_\nVienuolyno \xc5\xbeem\xc4\x97s ir turtas\n_START_PARAGRAPH_\nD. Afanasjevas nurod\xc4\x97, kad 1858 met\xc5\xb3 prad\xc5\xbeioje Surdegio vienuolynas tur\xc4\x97jo 60,32 de\xc5\xa1imtin\xc4\x97s \xc5\xbeem\xc4\x97s. Vienuolynui papildomai \xc5\xbeem\xc4\x97s buvo skirta XIX a. 6-ajame de\xc5\xa1imtmetyje._NEWLINE_1861\xc2\xa0m. jis taip pat tur\xc4\x97jo Rubiki\xc5\xb3 e\xc5\xbeer\xc4\x85 ir mal\xc5\xabn\xc4\x85 Anyk\xc5\xa1\xc4\x8diuose. Vienuolyno vyresnysis Serafimas \xc4\xafveis\xc4\x97 nauj\xc5\xb3 sod\xc5\xb3 ir dar\xc5\xbe\xc5\xb3 (vienuolynas savo sodais \xc4\xaf\xc4\x97jo \xc4\xaf Lietuvos sodininkyst\xc4\x97s istorij\xc4\x85). Prie vienuolyno buvo i\xc5\xa1kastas tvenkinys._NEWLINE_Surdegio vienuolynui atiteko ir 1889\xc2\xa0m. u\xc5\xbedaryto \xc5\xbdemai\xc4\x8di\xc5\xb3 Kalvarijos vienuolyno turtas\xc2\xa0\xe2\x80\x93 beveik 70 hektar\xc5\xb3 \xc5\xbeem\xc4\x97s su pastatais._NEWLINE_XIX a. pabaigoje jam priklaus\xc4\x97 \xc5\xa1e\xc5\xa1ios de\xc5\xa1imtin\xc4\x97s \xc5\xbeem\xc4\x97s, kuri\xc4\x85 u\xc5\xbe\xc4\x97m\xc4\x97 cerkv\xc4\x97s, vienuolyno pastatai, palivarkas, dar\xc5\xbeai ir sodai; pus\xc4\x97s de\xc5\xa1imtin\xc4\x97s vienuolyno kapin\xc4\x97s; de\xc5\xa1imt de\xc5\xa1imtini\xc5\xb3 \xc5\xa1ienaujam\xc5\xb3j\xc5\xb3 piev\xc5\xb3, 36 de\xc5\xa1imtin\xc4\x97s ariamosios \xc5\xbeem\xc4\x97s; 33 de\xc5\xa1imtin\xc4\x97s ir 600 sieksni\xc5\xb3 \xc5\xa1ienaujam\xc5\xb3j\xc5\xb3 piev\xc5\xb3 Suba\xc4\x8diaus vals\xc4\x8diuje; 21 de\xc5\xa1imtin\xc4\x97 ir 672 sieksnio \xc5\xbeem\xc4\x97s Juostininkuose; daugiau negu 99 de\xc5\xa1imtin\xc4\x97s \xc5\xbeem\xc4\x97s Teres\xc4\x97s dvare; 902 de\xc5\xa1imtin\xc4\x97s ir 1 656 sieksniai Rubiki\xc5\xb3 e\xc5\xbeere; 226 de\xc5\xa1imtin\xc4\x97s ir 696 sieksniai Jurgi\xc5\xa1ki\xc5\xb3 e\xc5\xbeere; vandens mal\xc5\xabnas ant L\xc4\x97vens up\xc4\x97s su \xc5\xbeeme._NEWLINE_Dvarininkas Ivanas Balobu\xc5\xa1evi\xc4\x8dius 1880\xc2\xa0m. gruod\xc5\xbeio 20 d. testamentu po \xc5\xbemonos mirties vienuolynui dovanojo 48 de\xc5\xa1imtines naudmen\xc5\xb3 Juki\xc5\xa1k\xc4\x97se (Pakruojo vals\xc4\x8diuje)._NEWLINE_XX a. prad\xc5\xbeioje vienuolynui priklaus\xc4\x97 205 de\xc5\xa1imtin\xc4\x97s \xc5\xbeem\xc4\x97s, i\xc5\xa1 kurios ariamosios\xc2\xa0\xe2\x80\x93 36, piev\xc5\xb3\xc2\xa0\xe2\x80\x93 51, mi\xc5\xa1ko\xc2\xa0\xe2\x80\x93 118 de\xc5\xa1imtini\xc5\xb3. Prie vienuolyno ilg\xc4\x85 laik\xc4\x85 veik\xc4\x97 berniuk\xc5\xb3 prieglauda ir mokykla._NEWLINE_Surdegio sta\xc4\x8diatiki\xc5\xb3 vienuolynas buvo \xe2\x80\x9ebaltosios dvasininkijos\xe2\x80\x9c tr\xc4\x97mimo vieta. \xc4\x8cia 1912 metais savo gyvenim\xc4\x85 baig\xc4\x97 archimandritas Zosima (tikr. pavard\xc4\x97 Dmitrijus Ra\xc5\xa1inas)._NEWLINE_Sinodo \xc4\xafsakymu 1915\xc2\xa0m. rugpj\xc5\xabt\xc4\xaf vienuoliai evakavosi \xc4\xaf Maskv\xc4\x85. Jo i\xc5\xa1laikymui pinigai buvo skiriami iki 1917 met\xc5\xb3 pabaigos.'